Компании | Morgan Stanley оценява бизнеса на Джеф Безос с интернет сателити в Космоса на 100 млрд. долара - Капитал
18 юли 2019, 12:00, 2010 прочитания
Оценката на Morgan Stanley е, че космическата икономика ще нарасне до повече от 1 трлн. долара през следващите 20 години
Технологичният гигант Amazon се опитва да разшири своята онлайн империя, а от инвестиционната банка Morgan Stanley все повече се убеждават, че идеята за сателитен интернет може да бъде един от най-печелившите бизнеси. Проектът Kuiper на Amazon има за цел да създаде мрежа от 3236 мини сателита, които да осигуряват високоскоростен интернет за всяко кътче на земята, пише CNBC.
Докато Amazon все още не е определила краен срок за изпълнение, нито колко ще струва самият проект, в своя бележка до инвеститорите анализаторът Адам Джонас от Morgan Stanley подчертава потенциала на мрежата.
Интернет от Космоса
Според него проектът Kuiper представлява "възможност на стойност 100 млрд. долара". Това го прави значим играч в сектора на безжични услуги за потребителите. Оценката на Morgan Stanley е, че космическата икономика ще нарасне до повече от 1 трлн. долара през следващите 20 години. Бележката на Джонас се отнася за няколко компании, "които пробиват в Космоса", като в нея се обръща специално внимание на космическия стартъп на Безос Blue Origin.
Миналата година Amazon нае бившия лидер на спътниковата програма на SpaceX (частната космическа компания на Илън Мъск). Сега проектът Kuiper изправя компаниите на двамата предприемачи една срещу друга в надпреварата за изграждане на интернет мрежи от спътници следващо поколение.
"Ние смятаме, че инвеститорите биха обърнали внимание на напредъка на Джеф Безос в Космоса, тъй като показва воля и все по-голяма финансова стабилност за добра работа", каза Джонас.
В бележката на Morgan Stanley фокусът пада най-вече върху Blue Origin. Компанията скоро ще финализира изграждането на ракетата си за космически туризъм, а освен това привършва работата по масивната си ракета за изстрелване на космически кораби в орбита, както и по самолета за превоз на хора до Луната. А каква всъщност е тайната на Безос - милиардерът печели от акциите на Amazon 1 млрд. долара годишно и инвестира сумата в мечтата си за живот в Космоса, на която дава шанс чрез Blue Origin.
Етикети: Amazon Blue Origin Morgan Stanley SpaceX високоскоростен интернет Джеф Безос мрежа сателитен интернет сателити